*****

ΚΑΝΟΝΙΣΜΟΣ (ΕΟΚ) αριθ. 2601/90 ΤΗΣ ΕΠΙΤΡΟΠΗΣ

της 7ης Σεπτεμβρίου 1990

για αναστολή της εφαρμογής του κανονισμού (ΕΟΚ) αριθ. 1735/89 σχετικά με την ανάκτηση των ενισχύσεων για το αποκορυφωμένο γάλα σε σκόνη που προορίζεται για τη διατροφή ζώων και για το αποκορυφωμένο γάλα που μεταποιείται σε σύνθετες τροφές κατά την εξαγωγή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (2), και ιδίως το άρθρο 10 παράγραφος 3,

Εκτιμώντας:

ότι, σύμφωνα με τις διατάξεις του κανονισμού (ΕΟΚ) αριθ. 976/68 του Συμβουλίου της 15ης Ιουλίου 1968 για τη θέσπιση των γενικών κανόνων για τη χορήγηση ενισχύσεων για το αποκορυφωμένο γάλα και το αποκορυφωμένο γάλα σε σκόνη που προορίζονται για τη διατροφή των ζώων (3), όπως τροποποιήθηκε τελευταία από τον κανονισμό (ΕΟΚ) αριθ. 1115/89 (4), χορηγούνται ενισχύσεις για το αποκορυφωμένο γάλα και το βουτυρόγαλα, σε υγρή κατάσταση ή σε σκόνη, που πληρούν ορισμένους όρους και είναι μετουσιωμένα ή ενσωματωμένα σε ζωοτροφές· ότι, σύμφωνα με το άρθρο 2 παράγραφος 1 δεύτερο εδάφιο του εν λόγω κανονισμού, κατά την εξαγωγή των μετουσιωμένων ή υπό μορφή σύνθετων ζωοτροφών προϊόντων, εισπράττεται ποσό ίσο προς την ενίσχυση· ότι η εν λόγω διάταξη αποσκοπεί κυρίως στην αποφυγή της διπλής είσπραξης ενισχύσεων και συγκεκριμένα, προκειμένου να αποφεύγεται η χορήγηση επιστροφής κατά την εξαγωγή και η χορήγηση ενίσχυσης στο πλαίσιο του ίδιου αυτού κανονισμού·

ότι τα ποσά των ενισχύσεων που πρέπει να ανακτηθούν κατά την εξαγωγή καθορίζονται από τον κανονισμό (ΕΟΚ) αριθ. 1735/89 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 1553/90 (6)· ότι στο σημερινό στάδιο, τα εν λόγω ποσά είναι μικρότερα από τα ποσά της επιστροφής· ότι ο στόχος που επιδιώκεται με τον εν λόγω κανονισμό μπορεί, ως εκ τούτου, να επιτευχθεί, αποφεύγοντας το διοικητικό φόρτο ο οποίος προκύπτει από την εφαρμογή του κανονισμού αυτού, με την αφαίρεση του ποσού της ενίσχυσης από το ποσό της επιστροφής· ότι πρέπει, κατά συνέπεια, να ανασταλεί η εφαρμογή του κανονισμού (ΕΟΚ) αριθ. 1735/89·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Αναστάλλεται η εφαρμογή του κανονισμού (ΕΟΚ) αριθ. 1735/89.

2. Ωστόσο,

- όταν, για ένα ή περισσότερα προϊόντα που υπάγονται στον κωδικό ΣΟ 2309 το ποσό της επιστροφής προκαθορίζεται σύμφωνα με τις διατάξεις του κανονισμού (ΕΟΚ) αριθ. 2729/81 της Επιτροπής (7), πριν από την ημερομηνία έναρξης ισχύος του παρόντος κανονισμού, οι διατάξεις του κανονισμού (ΕΟΚ) αριθ. 1735/89 εξακολουθούν να εφαρμόζονται για τις ποσότητες του προϊόντος οι οποίες εμφαίνονται στο πιστοποιητικό εξαγωγής το οποίο περιλαμβάνει τον προκαθορισμό της επιστροφής,

- στην περίπτωση αυτή, όταν, κατά τη διάρκεια της περιόδου ισχύος του πιστοποιητικού εξαγωγής που περιλαμβάνει προκαθορισμό της επιστροφής για τα εν λόγω προϊόντα, η ενίσχυση για το αποκορυφωμένο γάλα σε σκόνη που αναφέρεται στο άρθρο 10 του κανονισμού (ΕΟΚ) αριθ. 804/68 καθορίζεται σε ποσό άλλο από το ποσό των 59,9 Ecu ανά 100 χιλιόγραμμα, το προς ανάκτηση ποσό πολλαπλασιάζεται επί ένα συντελεστή που αντιστοιχεί στο πηλίκο που προκύπτει από τη διαίρεση του νέου ποσού της ενίσχυσης δια 59,9. Ωστόσο, τα προς ανάκτηση ποσά, που εφαρμόζονται πριν από την ημερομηνία εφαρμογής του νέου ποσού της ενίσχυσης, εξακολουθούν να εφαρμόζονται στο γάλα ή το γάλα σε σκόνη για τα οποία έχει προσκομιστεί η απόδειξη ότι έχουν επωφεληθεί μόνο από την ενίσχυση που ίσχυε πριν από την ημερομηνία αυτή.

Άρθρο 2

Ο παρών κανονισμός αρχίζει να ισχύει στις 28 Σεπτεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 378 της 27. 12. 1989, σ. 1.

(3) ΕΕ αριθ. L 169 της 18. 7. 1968, σ. 4.

(4) ΕΕ αριθ. L 118 της 29. 4. 1989, σ. 7.

(5) ΕΕ αριθ. L 171 της 20. 6. 1989, σ. 23.

(6) ΕΕ αριθ. L 146 της 9. 6. 1990, σ. 18.

(7) ΕΕ αριθ. L 272 της 26. 9. 1981, σ. 19.